送刑部韓員外同年致仕歸華山
作者：王禹偁
朝代：宋

paragraphs: 抗表辭烏府，歸山鬢未秋。
朝簪還獬豸，塵世謝蜉蝣。
拂袖人生事，縣車帝命優。
名光新日曆，官占好詞頭。
應宿郎曹美，尋仙物景幽。
繡衣移蕙带，驄馬換耕牛。
對枕蓮峰翠，當門瀑布流。
妻閑栽藥草，兒戲雜猿猴。
買竹憑牙板，疏泉濕鹿裘。
四推離督責，三院肯淹留。
接武陶貞白，差肩許遠遊。
十洲如得侶，萬戶任封侯。
脫洒因君去，龍鍾使我羞。
遷鶑情最洽，化鶴術難求。
掌誥無文彩，謀身足悔尤。
紫垣頻忝竊，白髮合歸休。
應璉叨三入，張衡志四愁。
亦期婚嫁畢，攘袂逐浮丘。